b"\n_START_ARTICLE_\nPrimera Guerra Judeoromana\n_START_SECTION_\nContext\n_START_PARAGRAPH_\nL'any 6 dC., Judea, que fins llavors era un estat client de Roma, amb els seus propis governants, fou incorporada com una prov\xc3\xadncia de l'Imperi Rom\xc3\xa0. Pass\xc3\xa0 a ser regida per un procurador, responsable del manteniment de la pau i de la recaptaci\xc3\xb3 dels impostos. La poblaci\xc3\xb3 jueva, havia de suportar una doble c\xc3\xa0rrega impositiva, pagava a Roma i tamb\xc3\xa9 era obligatori oferir el tribut al Temple de Jerusalem. Per altra banda, la pres\xc3\xa8ncia de l'autoritat romana fou tamb\xc3\xa9 font de tensions religioses: des de l'inici de l'administraci\xc3\xb3, els romans s'apropiaren del dret a nomenar al Summe Sacerdot. Un altre conflicte de tipus religi\xc3\xb3s, que va estar a punt d'acabar en una revolta, es va produir quan l'emperador Cal\xc3\xadgula decid\xc3\xad ubicar una est\xc3\xa0tua seva en l'interior del Temple. La mort de Cal\xc3\xadgula, assassinat l'any 41, va impedir que es port\xc3\xa9s a terme._NEWLINE_Des de la mort del rei Herodes el Gran, havia sorgit entre els jueus un moviment revolucionari d'orientaci\xc3\xb3 teocr\xc3\xa0tica, la seva finalitat era l'expulsi\xc3\xb3 de la pres\xc3\xa8ncia romana a Judea: els zelotes. Generalment es considera com iniciador d'aquest moviment a Judes el Galileu. Aquest grup estaria actiu durant sis decennis, i seria un dels principals motors de la revolta l'any 66._NEWLINE_La brutalitat dels fiscals, l'intent de Cal\xc3\xadgula, la corrupci\xc3\xb3 de l'aristocr\xc3\xa0cia va augmentar la certesa d'estar en el per\xc3\xadode messi\xc3\xa0nic de la tribulaci\xc3\xb3 segons el Llibre de Daniel, amb l'aparici\xc3\xb3 de molts profetes i messies. Hi va haver alguns que es van aixecar en armes i grups armats organitzats, dedicant-se a la guerra de guerrilles. El moviment va anar radicalitzant a mesure que els successius incidents anaven accentuant l'antagonisme entre jueus i romans.\n_START_SECTION_\nInici\n_START_PARAGRAPH_\nLa revolta comen\xc3\xa7\xc3\xa0 l'any 66 a Cesarea, quan, despr\xc3\xa9s de guanyar una baralla legal front als jueus, els grecs provocaren un pogrom en el barri jueu en el qual la guarnici\xc3\xb3 romana no va intervenir. La ira dels jueus va augmentar quan es va saber que el procurador Gesi Flor havia robat diners del tresor del Temple. En un acte desafiant, el fill del Summe Sacerdot, Eleazar ben Ananies, cess\xc3\xa0 les oracions i els sacrificis en el Temple en honor a l'emperador rom\xc3\xa0 i man\xc3\xa0 atacar la guarnici\xc3\xb3 romana que estava a Jerusalem. El tetrarca de Galilea i governador de Judea, Herodes Agripa II, i la seva germana Berenice fugiren mentre Cesti Gal, llegat rom\xc3\xa0 a S\xc3\xadria, reunia una important for\xc3\xa7a a Acre per ocupar Joppa, on va matar els seus 8.400 habitants, atacar Jerusalem i i sufocar la rebel\xc2\xb7li\xc3\xb3."